Karantin ostidagi mahsulotni olib chiqish tartibida o‘zgarish yuz beradi

Normativ-huquqiy hujjatlar loyihalari muhokamasi portalida “O‘simliklar karantini to‘g‘risida”gi O‘zbekiston Respublikasi Qonuniga o‘zgartish kiritish haqida”gi qonun loyihasi joylashtirildi.
Hujjat bilan O‘zbekiston Respublikasining 1995 yil 31 avgustda qabul qilingan “O‘simliklar karantini to‘g‘risida”gi 113-I-sonli Qonuni 30-moddasining (30-modda. Karantin ostidagi mahsulotni olib chiqish) uchinchi qismi chiqarib tashlanishi mumkin.
Qonunning 30-moddasi uchinchi qismiga ko‘ra, karantin ostidagi mahsulotni eksport qilish bilan shug‘ullanuvchi yuridik va jismoniy shaxslar, tegishli o‘simliklar karantini davlat inspeksiyasini karantin ostidagi mahsulotni yuklab jo‘natish sanasi to‘g‘risida kamida o‘n kun oldin xabardor qilishi, mahsulotni yuklab jo‘natish uchun maqbul bo‘lgan joyni ular bilan birgalikda belgilashi, yuklab jo‘natish sanasidan uch kun oldin eksport qilinayotgan mahsulotni tekshirish uchun taqdim etishi shart.